RATCH แตกกอ..ต่อยอด
นับจากนี้บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH จะไม่เหมือนเดิมอีกแล้ว.! เริ่มต้นวันนี้ด้วยชื่อใหม่บริษัท ราช กรุ๊ป จำกัด (มหาชน) แต่ใช้ชื่อหุ้นเดิมว่า RATCH สื่อถึง “ความยิ่งใหญ่ ความเจริญรุ่งเรือง” โดยนัยสำคัญคือขยายฐานธุรกิจสู่ระบบสาธารณูปโภคพื้นฐานและธุรกิจอื่น ๆ ที่ไม่ใช่ธุรกิจผลิตไฟฟ้านั่นเอง
18 เม.ย. 2562

สำนักข่าวรัชดา
นับจากนี้บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH จะไม่เหมือนเดิมอีกแล้ว.! เริ่มต้นวันนี้ด้วยชื่อใหม่บริษัท ราช กรุ๊ป จำกัด (มหาชน) แต่ใช้ชื่อหุ้นเดิมว่า RATCH สื่อถึง “ความยิ่งใหญ่ ความเจริญรุ่งเรือง” โดยนัยสำคัญคือขยายฐานธุรกิจสู่ระบบสาธารณูปโภคพื้นฐานและธุรกิจอื่น ๆ ที่ไม่ใช่ธุรกิจผลิตไฟฟ้านั่นเอง
มีเป้าหมายเพื่อสร้างมูลค่ากิจการให้เติบโตถึง 200,000 ล้านบาท ภายในปี 2566
การ “แตกกอ..ต่อยอด” ของ RATCH เริ่มเห็นเป็นรูปธรรมเมื่อวันที่ 16 มิ.ย.60 ที่ตัดสินใจเข้าร่วมจัดตั้งบริษัทร่วมทุน ภายใต้ชื่อกิจการร่วมค้าบีอาร์เอส มีหัวเรือใหญ่บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ถือหุ้น 75% บริษัท ซิโน-ไทย เอ็นจิเนียริ่ง แอนด์คอนสตรัคชั่น จำกัด (มหาชน) หรือ STEC ถือหุ้น 15% ส่วน RATCH ถือหุ้น 10%
เพื่อเข้าร่วมประมูลโครงการรถไฟฟ้าสายสีชมพูและโครงการรถไฟฟ้าสายสีเหลือง โดยกลุ่มกิจการร่วมค้าบีอาร์เอส เป็นผู้ชนะประมูลไปในที่สุด..!!
ต่อจากนั้นวันที่ 12 พ.ย.61 กิจการร่วมค้าบีอาร์เอส เข้าร่วมประมูลโครงการรถไฟความเร็วสูงเชื่อม 3 สนามบิน แต่พ่ายแพ้การประมูลกับกลุ่มซีพีและพันธมิตรไป
ส่งท้ายปี 2561 ด้วยการเข้าซื้อหุ้นบริษัท เอเชีย วอเตอร์ จำกัด (มูลค่าเกือบ 200 ล้านบาท) เจ้าของโครงการผลิตน้ำประปาแสนดิน จำหน่ายให้รัฐวิสาหกิจน้ำประปา นครเวียงจันทน์ สปป.ลาว อายุสัมปทาน 50 ปี
เริ่มต้นปีหมูทอง RATCH ได้ลงนามสัญญากับบริษัท เอแอลที เทเลคอม จำกัด (มหาชน) หรือ ALT เพื่อร่วมลงทุนโครงข่ายสายใยแก้วนำแสงลงดิน
นี่คือ..การลงทุนโครงการระบบสาธารณูปโภคพื้นฐานภายในและต่างประเทศ
ส่วนธุรกิจสร้างชื่อ อย่าง “ธุรกิจไฟฟ้า” ก้าวสู่ต่างประเทศมากขึ้น มีการเข้าลงทุนโครงการโรงไฟฟ้าพลังงานลม ขนาด 226 เมกะวัตต์ ในประเทศออสเตรเลีย มูลค่าเกือบ 6,000 ล้านบาท
ล่าสุด 21 มี.ค.62 ที่ผ่านมา RATCH เข้าลงทุนโครงการโรงไฟฟ้าพลังงานความร้อนร่วม Riau ขนาดกำลังการผลิต 275 เมกะวัตต์ ประเทศอินโดนีเซีย ด้วยสัญญาซื้อขายไฟฟ้า 20 ปี กำหนดตัดริบบิ้นเดินเครื่องผลิตปี 2564
การเปลี่ยนชื่อบริษัทใหม่..เพื่อมุ่งสู่บริษัทชั้นนำด้านพลังงานและระบบสาธารณูปโภคพื้นฐานในภูมิภาคเอเชีย-แปซิฟิก ถือว่าสอดคล้องกับการขยายการลงทุนโครงการต่าง ๆ ตลอดช่วง 2 ปีที่ผ่านมา
ทำให้โครงสร้างรายได้และกำไร RATCH หลากหลายมากยิ่งขึ้น..และล้างภาพจำเดิม ๆ ที่ว่าเป็น “หุ้นโรงไฟฟ้า” ที่พื้นฐานดี แต่ไม่มีเสน่ห์..เริ่มเห็นทิศทางการเติบโตชัดเจนขึ้น
การแตกหน่อธุรกิจของ RATCH ครั้งนี้..น่าสนใจจริง ๆ
…อิ อิ อิ…